DECRETO 88/2015, do 25 de xuño, polo que se integran no Servizo Galego de Saúde determinadas unidades de Galaria, Empresa Pública de Servizos Sanitarios, S.A.
Consellería de Sanidade — I. Disposicións xerais — 30/06/2015

Galaria, Empresa Pública de Servizos Sanitarios, S.A. é unha sociedade mercantil pública, de capital integramente subscrito pola Comunidade Autónoma de Galicia, adscrita ao Servizo Galego de Saúde, que foi constituída mediante o Decreto 229/1994, do 14 de xullo, baixo a denominación social de Instituto Galego de Medicina Técnica, S.A. (Medtec).
Por acordo do Consello de Administración do Medtec do 30 de xullo de 2008, recollido no Decreto 209/2008, do 28 de agosto, aprobouse o cambio de denominación social pasando a denominarse Galaria, Empresa Pública de Servizos Sanitarios, S.A., con recoñecemento expreso da súa condición como medio propio instrumental e servizo técnico da Administración da Comunidade Autónoma de Galicia e dos seus organismos e entidades de natureza pública. Neste senso, Galaria, Empresa Pública de Servizos Sanitarios, S.A. ten por obxecto o desenvolvemento, execución e explotación de infraestruturas sanitarias, a prestación de servizos de consultoría no campo sanitario, así como a prestación de servizos relacionados co ámbito sanitario.
A disposición adicional terceira da Lei 12/2014, do 22 de decembro, de medidas fiscais e administrativas, establece o procedemento de reordenación de entidades instrumentais no ámbito sanitario aplicado á empresa pública de servizos sanitarios Galaria.
De acordo coa dita proposta de reordenación, formúlase a integración das unidades de cirurxía cardíaca e cardioloxía intervencionista dependentes de Galaria, Empresa Pública de Servizos Sanitarios, S.A. no Servizo Galego de Saúde así como de parte do persoal da estrutura administrativa de apoio, para que continúen a prestar os seus servizos nas estruturas organizativas de xestión integrada (EOXI) de Vigo, de Santiago de Compostela e de Ourense, Verín e O Barco de Valdeorras.
Galaria, Empresa Pública de Servizos Sanitarios, S.A. cubriu nestas unidades un ciclo de vida, poñéndoas en marcha, consolidándoas e colocándoas nun alto nivel de eficiencia e calidade asistencial. Con todo, a próxima posta en marcha do novo hospital de Vigo representa unha oportunidade para que estas dúas unidades da área do corazón, que se van trasladar desde o Hospital do Meixoeiro, comecen nese centro unha nova andaina baixo a mesma estrutura que o resto dos servizos cos cales manteñen unha interdependencia moi fluída.
Debe considerarse que, no desenvolvemento da súa actividade asistencial, ambas as dúas unidades manteñen unha estreita relación co resto do hospital, utilizando dependencias cirúrxicas e de intervencionismo situadas dentro do centro hospitalario e precisando da concorrencia de medios e profesionais doutros servizos para a perfecta atención integral dos e das pacientes. Por iso, nun momento en que se está producindo na área sanitaria de Vigo unha importante integración de recursos, parece adecuado que ambas as dúas unidades integren os seus medios técnicos e humanos no novo hospital de Vigo baixo a mesma organización administrativa que o resto das unidades coas cales comparten a asistencia.
Ambas as dúas unidades integraranse no Servizo Galego de Saúde despois de adquirir un alto nivel de prestixio nos seus respectivos ámbitos, cunhas carteiras de servizos que inclúen as técnicas máis avanzadas das dúas especialidades, cuns equipos humanos cun alto nivel profesional e cuns indicadores de calidade asistencial que garanten a súa contribución ao alto nivel asistencial que se espera alcanzar no novo hospital de Vigo.
Para tal efecto, a disposición adicional terceira da Lei 12/2014, do 22 de decembro, dispón que o patrimonio de Galaria, Empresa Pública de Servizos Sanitarios, S.A., adscrito ás unidades asistenciais e administrativas que regulamentariamente se integren no Servizo Galego de Saúde e que resulte do proceso de liquidación conforme o disposto na lexislación mercantil, incorporarase ao patrimonio do citado organismo autónomo. O Servizo Galego de Saúde subrógase en todos os dereitos e obrigas que teñen a súa orixe nestas unidades a partir da súa integración efectiva.
Engade a dita disposición adicional que o Servizo Galego de Saúde se subroga na totalidade das relación laborais do persoal de Galaria, Empresa Pública de Servizos Sanitarios, S.A. que presta servizos nas unidades asistenciais e administrativas que regulamentariamente se integren, que manterá a natureza e o réxime xurídico do vínculo de orixe.
Desde un punto de vista mercantil, para levar a cabo a reordenación das dúas unidades descritas e posibilitar a súa integración no Servizo Galego de Saúde, Galaria, Empresa Pública de Servizos Sanitarios, S.A. acometeu unha operación mercantil de redución de capital con devolución de achegas ao seu accionista único, como vehículo de transmisión dos elementos adscritos ás unidades titularidade da sociedade mercantil pública autonómica. Esta forma de transmisión é a prevista no artigo 53 da Lei 5/2011, do 30 de setembro, de patrimonio da Comunidade Autónoma de Galicia, aplicable a Galaria, Empresa Pública de Servizos Sanitarios, S.A., que dispón que a Administración xeral da Comunidade Autónoma de Galicia e as entidades públicas instrumentais poden adquirir bens e dereitos por redución de capital de sociedades ou de fondos propios de entidades públicas instrumentais.
Ademais, Galaria, Empresa Pública de Servizos Sanitarios, S.A. acordou ceder ao Servizo Galego de Saúde os contratos de arrendamento financeiro dos cales é titular e que están vinculados ás dúas unidades que se integran.
A redución de capital con devolución de achegas é unha operación mercantil que non supón ningún desembolso por parte do accionista único de Galaria, Empresa Pública de Servizos Sanitarios, S.A., pero que obriga á modificación do artigo 5 dos seus estatutos sociais na contía que representan os elementos de inmobilizado da súa titularidade afectos ás unidades de cirurxía cardíaca e cardioloxía intervencionista.
A modificación estatutaria derivada da operación mercantil de redución de capital foi autorizada polo Consello da Xunta na súa sesión do 13 de maio de 2015, de acordo co disposto no artigo 105.2 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia.
Mediante este decreto procédese á integración efectiva no Servizo Galego de Saúde das unidades de cirurxía cardíaca e cardioloxía intervencionista dependentes de Galaria, Empresa Pública de Servizos Sanitarios, S.A., e queda o Servizo Galego de Saúde subrogado en todos os dereitos e obrigas que teñen a súa orixe nestas unidades e na totalidade das relación laborais do persoal de Galaria, Empresa Pública de Servizos Sanitarios, S.A. que presta servizos naquelas, dando cumprimento á previsión establecida na disposición adicional terceira da Lei 12/2014, do 22 de decembro.
Este decreto foi tratado cos órganos de representación do persoal afectado e negociado na Mesa Sectorial de Negociación do Persoal das Institucións Sanitarias do Servizo Galego de Saúde.
Na súa virtude, por proposta da conselleira de Sanidade e logo de deliberación do Consello da Xunta de Galicia, na súa reunión do día vinte e cinco de xuño de dous mil quince,
Artigo 1. Obxecto
1. Este decreto ten por obxecto a integración no Servizo Galego de Saúde de todas as funcións, servizos e medios materiais e persoais afectos ás unidades de cardioloxía intervencionista e cirurxía cardíaca de Galaria, Empresa Pública de Servizos Sanitarios, S.A.
2. En virtude da referida integración, o Servizo Galego de Saúde queda subrogado en todos os dereitos e obrigas que teñen a súa orixe nesas unidades, e na totalidade das relación laborais do persoal de Galaria, Empresa Pública de Servizos Sanitarios, S.A. que presta servizos nas unidades integradas, de conformidade co establecido na disposición adicional terceira da Lei 12/2014, do 22 de decembro.
3. Os contratos de servizos e de arrendamento financeiro afectos ás unidades de cirurxía cardíaca e cardioloxía intervencionista que son obxecto de integración son os que se indican nos anexos I e II.
Artigo 2. Traspaso de bens
1. Os bens de Galaria, Empresa Pública de Servizos Sanitarios, S.A. adscritos ás unidades recollidas no artigo anterior, incorpóranse ao patrimonio do Servizo Galego de Saúde con efectos xurídicos desde a data de entrada en vigor do presente decreto.
2. No prazo máximo de quince días desde a publicación deste decreto asinaranse as correspondentes actas de entrega e recepción de mobiliario, equipamento e material inventariado correspondente ás devanditas unidades.
Artigo 3. Medios persoais
1. Intégrase no Servizo Galego de Saúde o persoal de Galaria, Empresa Pública de Servizos Sanitarios, S.A. que presta servizos nas unidades citadas no artigo 1, así como parte do persoal da estrutura administrativa de apoio, e queda o Servizo Galego de Saúde subrogado na totalidade das relacións laborais desde a data da entrada en vigor deste decreto, manténdose a natureza e o réxime xurídico do vínculo de orixe, estatutario ou laboral, así como o réxime económico.
2. O dito persoal, que figura relacionado nominalmente no anexo III deste decreto, quedará adscrito á xerencia da correspondente estrutura organizativa de xestión integrada.
3. O Servizo Galego de Saúde notificará a integración no organismo ao persoal afectado, e trasladará á correspondente estrutura organizativa de xestión integrada os expedientes persoais do dito persoal.
Artigo 4. Asunción de obrigas
1. O Servizo Galego de Saúde subrógase en todos os dereitos e obrigas que teñen a súa orixe nestas unidades de Galaria, Empresa Pública de Servizos Sanitarios, S.A. a partir da entrada en vigor do presente decreto.
2. Os bens, dereitos e obrigas pertencerán ao Servizo Galego de Saúde nas mesmas condicións que lle pertencían anteriormente a Galaria, Empresa Pública de Servizos Sanitarios, S.A.
Disposición transitoria única. Tratamento do período anterior á integración das unidades
A percepción de ingresos e o pagamento dos gastos correspondentes aos dereitos devindicados ou ás obrigas contraídas con anterioridade á data de entrada en vigor deste decreto e imputables ás unidades obxecto da integración, serán asumidas directamente por Galaria, Empresa Pública de Servizos Sanitarios, S.A.
Disposición derradeira primeira. Habilitación para o desenvolvemento normativo
Autorízase a persoa titular da consellería con competencia en materia de sanidade para ditar as disposicións necesarias para o desenvolvemento e aplicación do disposto neste decreto.
Disposición derradeira segunda. Entrada en vigor
Este decreto entrará en vigor o día 1 de xullo de dous mil quince.
Santiago de Compostela, vinte e cinco de xuño de dous mil quince